ΓΡΑΠΤΗ ΕΡΩΤΗΣΗ P-1707/03

υποβολή: Stavros Xarchakos (PPE-DE) προς την Επιτροπή

(16 Μαΐου 2003)

Θέμα: Μετεγκατάσταση επιχειρήσεων εκτός ΕΕ

Πρόσφατα η πολυεθνική εταιρεία Schiesser αποφάσισε τη μετεγκατάσταση του ελληνικού παραρτήματός της Schiesser-Palco από την Ελλάδα στη Βουλγαρία, με αποτέλεσμα να μείνουν άνεργοι 500 Έλληνες εργαζόμενοι, στην πλειοψηφία τους γυναίκες.

Σύμφωνα με δηλώσεις στελεχών της Γενικής Συνομοσπονδίας Εργατών Ελλάδος (ΓΣΕΕ), όταν κάποια επιχείρηση μετακινείται από τις ΗΠΑ προς χώρα με χαμηλότερο κόστος εργασίας (προκειμένου η επιχείρηση να επωφεληθεί απ' αυτό), οι ΗΠΑ επιβάλλουν πρόσθετη φορολογία (εν είδει μιας κοινωνικής ρήτρας) στα προϊόντα που εισάγονται από την τρίτη χώρα, ώστε να ανακουφιστούν οι απολυθέντες αλλά και για να αποθαρρύνεται η μετακίνηση επιχειρήσεων εκτός ΗΠΑ.

Σύμφωνα με την τελευταία έκθεση του Εconomist Intelligence Unit (με ημερομηνία 30 Μαρτίου 2003) σχετικά με τις ξένες άμεσες παραγωγικές επενδύσεις, η Ελλάδα βρίσκεται σε μια από τις τελευταίες θέσεις στην Ευρώπη και κατέχει τη 18η θέση μεταξύ των 22 χωρών μελών της ΕΕ που περιλαμβάνονται στην έκθεση,στερώντας έναντι όλων των σημερινών χωρών της ΕΕ αλλά και σε σχέση με τέσσερα νέα μέλη από την Ανατολική Ευρώπη (Τσεχία, Πολωνία, Ουγγαρία και Σλοβακία).

Σκοπεύει να κάνει κάτι ανάλογο με τις ΗΠΑ και η ΕΕ ώστε να ανακουφίζονται οι απολυθέντες από επιχειρήσεις που μετεγκαθίστανται αλλά, κυρίως, και για να αναχαιτιστεί το κύμα φυγής επιχειρήσεων από τις χώρες της ΕΕ· Ποιές άλλες άμεσες πρωτοβουλίες σκέπτεται να πάρει η Επιτροπή για αυτό το μείζον θέμα που μειώνει τις θέσεις εργασίας και τον πλούτο στην ΕΕ·

Απάντηση της κυρίας Διαμαντοπούλου εξ ονόματος της Επιτροπής

(16 Ιουνίου 2003)

Η Επιτροπή δεν σκοπεύει να προτείνει τη θέσπιση αντιποίνων στην Ένωση όπως αυτά που αναφέρει ο αξιότιμος βουλευτής. Η Επιτροπή δεν γνωρίζει τίποτε σχετικά με τη λήψη τέτοιου μέτρου από τις Ηνωμένες Πολιτείες.

Ωστόσο, η Επιτροπή θα ήθελε ναπενθυμίσει ότι η Ένωση έχει αναπτύξει με την πάροδο των ετών μια περιεκτική πολιτική για την κατάλληλη αντιμετώπιση των κοινωνικών συνεπειών της αναδιάρθρωση των επιχειρήσεων. Αποτέλεσμα αυτής της συνεχιζόμενης πολιτικής είναι ότι πριν από κάθε αναδιάρθρωση πρέπει να πραγματοποιείται ενημέρωση και διαβουλεύσεις με τους εκπροσώπους των εργαζομένων με σκοπό την αποφυγή ή το μετριασμό των κοινωνικών συνεπειών της, σύμφωνα με τις κοινοτικές οδηγίες σχετικά με τις ομαδικές απολύσεις(1), τις μεταβιβάσεις επιχειρήσεων(2), την ευρωπαϊκή επιτροπή επιχείρησης(3), την ενημέρωση και τις διαβουλεύσεις(4).

Ειδικότερα, η οδηγία 98/59/ΕΚ σχετικά με τις ομαδικές απολύσεις προβλέπει ενημέρωση και διαβουλεύσεις με τους εκπροσώπους των εργαζομένων όταν ο εργοδότης προτίθεται να προβεί σε ομαδικές απολύσεις. Οι διαβουλεύσεις αυτές πρέπει να πραγματοποιούνται εγκαίρως με σκοπό την επίτευξη συμφωνίας και να αφορούν τουλάχιστον τις δυνατότητες αποφυγής ή μείωσης των ομαδικών απολύσεων, καθώς και τις δυνατότητες άμβλυνσης των συνεπειών με τη λήψη συνοδευτικών κοινωνικών μέτρων με σκοπό τη βοήθεια για την επαναπασχόληση ή τον αναπροσανατολισμό των εργαζομένων που απολύθηκαν.

Γενικότερα, η Επιτροπήποστηρίζει την άποψη ότι όταν οι επιχειρήσεις αποφασίζουν τη μετεγκατάστασή τους πρέπει πάντα να λαμβάνουνπόψη τις συνέπειες που οι αποφάσεις αυτές μπορεί να έχουν για τους εργαζομένους τους καθώς και για το κοινωνικό και περιφερειακό πλαίσιο. Αυτό τονίστηκε πρόσφατα στην ανακοίνωση της Επιτροπής σχετικά με την εταιρική κοινωνική ευθύνη (ΕΚΕ): μια συνεισφορά των επιχειρήσεων στη βιώσιμη ανάπτυξη(5).

Επιπλέον, η Επιτροπή καλεί τους ευρωπαίους κοινωνικούς εταίρους να αρχίσουν διάλογο σχετικά με την πρόβλεψη και τη διαχείριση της αλλαγής ώστε να εφαρμόσουν δυναμικής προσέγγισης όσον αφορά τις κοινωνικές πτυχές της αναδιάρθρωσης των επιχειρήσεων. Οι κοινωνικοί εταίροι συμφώνησαν να ενσωματώσουν το θέμα αυτό στο πολυετές πρόγραμμα εργασίας τους 2003-2004. Η Επιτροπή πιστεύει πραγματικά ότι το κοινό έργο τους στον τομέα αυτό αναπτύσσεται σε ένα κοινοτικό πλαίσιο που μπορεί να βοηθήσει τις επιχειρήσεις και τους εργαζομένους τους να αναπτύξουν αποτελεσματικά την κοινωνική διάσταση της αναδιάρθρωσης των επιχειρήσεων.

(1) Οδηγία 98/59/ΕΚ του Συμβουλίου της 20ής Ιουλίου 1998 για προσέγγιση των νομοθεσιών των κρατών μελών που αφορούν τις ομαδικές απολύσεις. (Η οδηγία αυτή κωδικοποιεί τις οδηγίες 75/129/ΕΟΚ και 92/56/ΕΟΚ).

(2) Οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων.

(3) Οδηγία 94/45/ΕΚ του Συμβουλίου της 22ας Σεπτεμβρίου 1994 για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους.

(4) Οδηγία 2002/14/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2002, περί θεσπίσεως γενικού πλαισίου ενημερώσεως και διαβουλεύσεως των εργαζομένων στην Ευρωπαϊκή Κοινότητα — Κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής για την εκπροσώπηση των εργαζομένων.

(5) COM(2002)347 τελικό.